《送何象冈太史还朝》
明代·黎遂球

彤云翘首是承明，迢递长安事远征。客里数梅疏放腊，禁中千柳待舒晴。

商宗梦帝欣逢说，汉室安刘定相平。入座正呼何次道，登瀛新挟董双成。

鸡林鬻去香山句，凤藻赓来柏殿声。万姓只今看捧日，中朝端此赖调羹。

已知开阁平津盛，徒愧通家北海名。遂以过庭劳缓颊，翻从祖帐恋交情。

银鱼捧别馀烟墅，铜狄摩空想玉京。一曲骊歌天万里，蓬莱高隔五仙城。

作者简介：（?—1646）广东番禺人，字美周。天启七年举人。再应会试不第。善诗、古文，工画山水。崇祯中，陈子壮荐遂球为经济名儒，以母老不赴。明亡，方应陈子壮荐，为南明隆武朝，兵部职方司主事，提督广东兵援赣州，城破殉难。谥忠悯。有《莲须阁诗文集》。